**אגניישקה רומה רדוונסקה** (בפולנית: **Agnieszka Roma Radwańska**, להאזנה (מידע • עזרה);‏ נולדה ב-6 במרץ 1989) היא שחקנית טניס מקצוענית פולנייה. דורגה בשיאה במקום השני בעולם (9 ביולי 2012) בדירוג ה-WTA.

הישג השיא של רדוונסקה הוא הגעה לשלב הגמר באליפות וימבלדון, בטורניר החשוב בעולם, בשנת 2012. במשחק הגמר היא הפסידה לסרינה ויליאמס מארצות הברית לאחר משחק בן שלוש מערכות. בכך הייתה לשחקן ולשחקנית טניס הראשונה מפולין שמגיעה לשלב הגמר בטורניר גראנד סלאם.

ב-14 בנובמבר 2018 הודיעה על פרישה מטניס. במהלך הקריירה זכתה רדוונסקה ב-22 תוארי יחידות (20 בסבב ה-WTA ו-2 בסבב ה-ITF).

ביוגרפיה
--------

רדוונסקה נולדה בקרקוב. היא החלה לשחק טניס בגיל 4. אחותה הצעירה, אורשולה, אף היא שחקנית טניס מקצוענית, שדורגה בשיאה במקום ה-54 בעולם.

### 2004 - 2005

בשנת 2004 החלה רדוונסקה לשחק לראשונה בסבב ה-ITF. ב-2005 זכתה בשלושה תארים ראשונים בקריירה המקצוענית, כולם בסבב ה-ITF : תואר יחידים אחד (ורשה, על סך 10,000 דולרים) ושני תוארי זוגות (קנדז'ז'ין-קוז'לה, פולין על סך 25,000 דולרים וגדיניה, פולין על סך 10,000 דולרים. שניהם עם אחותה הצעירה אורשולה רדוונסקה).

### 2006

שנת 2006 הייתה שנת הפריצה של רדוונסקה. בשנה זו היא הגיעה בפעם הראשונה לרבע גמר טורניר מסבב ה-WTA בטורניר שנערך בוורשה. בדרך לרבע הגמר ניצחה רדוונסקה את אנסטסיה מיסקינה שדורגה אז במקום ה-12 בעולם, לפני שהפסידה לילנה דמנטייבה. הניצחון על מיסקינה היה הראשון על טניסאית שמדורגת בין 20 הראשונות בעולם. באליפות וימבלדון (טורניר הגראנד סלאם הראשון בקריירה בו השתתפה) של אותה השנה הגיעה רדוונסקה לסיבוב הרביעי, לאחר שקיבלה כרטיס חופשי להגרלה הראשית. רדוונסקה הייתה לטניסאית החמישית בהיסטוריה שמקבלת כרטיס חופשי לטורניר גראנד סלאם ומגיעה לסיבוב הרביעי, והפולנייה הראשונה לעשות כן. הישגה הבולט האחרון של רדוונסקה בשנת 2006 היה הגעה לחצי גמר טורניר לוקסמבורג (דרג שני), כאשר בדרך היא מנצחת את ונוס ויליאמס וילנה דמנטייבה, ולבסוף מפסידה לפרנצ'סקה סקיאבונה. רדוונסקה הגיעה במהלך 2006 לדירוג שיא עד לאותו שלב בקריירה - מקום 54 בעולם. את שנת 2006 היא סיימה במקום ה-57, שיפור של 324 מקומות לעומת השנה הקודמת.

### 2007

בשנת 2007 המשיכה רדוונסקה את התקדמותה המקצועית. בשנה זו זכתה רדוונסקה בתואר WTA יחידות ראשון, בסטוקהולם (דרג 4; ניצחה את ורה דושבינה בגמר), בתואר WTA זוגות ראשון (גביע איסטנבול, יחד עם אורשולה רדוונסקה) ובתואר ITF יחידות שני (ביאלה, על סך 100,000 דולרים). להישג נוסף הגיעה רדוונסקה באליפות ארצות הברית הפתוחה בה הגיעה לשמינית הגמר, כשהיא מנצחת בדרך את מריה שראפובה בסיבוב השלישי, ולבסוף מפסידה בשמינית גמר לשחר פאר. בסוף 2007 דורגה רדוונסקה במקום ה-26 בעולם.

### 2008

אגניישקה רדוונסקה במהלך משחקה מול ויקטוריה אזרנקה הבלארוסית במהלך היום הרביעי של הבית האירופי/אפריקני מספר 1 של גביע הפדרציה שנערך באילת.
באליפות אוסטרליה הפתוחה של שנת 2008 רשמה רדוונסקה הישג נוסף, והייתה לטניסאית הפולנית הראשונה שמגיעה לשלב רבע גמר בטורניר גראנד סלאם, כשהיא מנצחת בסיבוב השלישי את המדורגת שנייה בטורניר סבטלנה קוזנצובה, ומפסידה ברבע הגמר לדניאלה האנטוחובה. ביוני 2008 הגיעה רדוונסקה לרבע גמר טורניר גראנד סלאם נוסף, הפעם בווימבלדון, שם ניצחה בשמינית הגמר את סבטלנה קוזנצובה לפני שהפסידה לסרינה ויליאמס. בשני טורנירי הגראנד סלאם האחרים הגיעה רדוונסקה לסיבוב הרביעי. באליפות צרפת הפתוחה היא הפסידה לילנה יאנקוביץ' ובאליפות ארצות הברית הפתוחה היא הפסידה לוונוס ויליאמס. בנוסף זכתה רדוונסקה באותה השנה בשלושה תוארי WTA נוספים: פאטאיה (דרג 4), שם ניצחה את ג'יל קרייבאס בגמר, גביע איסטנבול, שם ניצחה את ילנה דמנטייבה בגמר ואיסטבורן (דרג 2), שם ניצחה את נדיה פטרובה בגמר. כמו כן הגיעה רדוונסקה שלוש פעמים לשלב חצי הגמר, כאשר בשלוש הפעמים היא הפסידה לאלופה בדיעבד: בדוחה היא הפסידה למריה שראפובה, בסטוקהולם לקרוליין ווזניאקי ובלינץ לאנה איבנוביץ'. בטורניר הטניס האולימפי באולימפיאדת בייג'ינג הגיעה רדוונסקה לסיבוב ה-2, שם הפסידה לפרנצ'סקה סקיאבונה. לאליפות סבב ה-WTA הגיעה רדוונסקה כמחליפה. היא שיחקה באליפות שני משחקים במקומה של אנה איבנוביץ', שפרשה לאחר משחקה הראשון. לאחר הזכייה באיסטנבול הפכה רדוונסקה לטניסאית הפולנית הראשונה שחוצה את רף מיליון הדולר בקריירה.

### 2009

שנת 2009 הייתה פושרת ברובה מבחינת הישגים עבור רדוונסקה. במהלך השנה היא הגיעה מספר פעמים לשלב רבע הגמר בטורנירים שונים, אך לא מעבר לכך. באליפות וימבלדון הגיעה שוב לשלב רבע הגמר, והפסידה בו לוונוס ויליאמס. לחצי גמר ראשון בשנת 2009 הגיעה רדוונסקה רק בטורניר טוקיו (הקטגוריה העליונה; הפסידה לאלופה בדיעבד מריה שראפובה) שנערך בחודש אוקטובר. לגמר ראשון היא הגיעה מיד לאחר מכן, בטורניר בייג'ינג (הקטגוריה העליונה; הפסידה לסבטלנה קוזנצובה).
לאליפות סבב ה-WTA הגיעה רדוונסקה בפעם השנייה ברציפות כמחליפה. היא שיחקה משחק אחד כמחליפה של ורה זבונרבה (שבעצמה החליפה את דינארה סאפינה) וניצחה בו את ויקטוריה אזרנקה.

### 2010

בשנת 2010 הגיעה רדוונסקה שלוש פעמים לשלב חצי הגמר. הפעם הראשונה הייתה באליפות דובאי בטניס מהקטגוריה העליונה, בו הפסידה לוויקטוריה אזרנקה. הפעם השנייה הייתה בטורניר אינדיאן וולס (הקטגוריה העליונה), בו הפסידה לקרוליין ווזניאקי. הפעם השלישית הייתה בטורניר סטנפורד (הקטגוריה העליונה), בו הפסידה למריה שראפובה. לאחר אליפות דובאי בטניס עלתה רדוונסקה למקום ה-8 בעולם, דירוג המהווה מיקום שיא עבורה.

### 2011

בחודש אפריל של שנת 2011 זכתה רדוונסקה בתואר הזוגות של טורניר אינדיאן וולס בצוותא עם דניאלה האנטוחובה. בחודש אוגוסט זכתה רדוונסקה בטורניר קארלסבאד (הקטגוריה העליונה) לאחר שניצחה בגמר את ורה זבונרבה. עוד בחודש זה, הגיעה רדוונסקה לשלב חצי הגמר בטורניר טורונטו (הקטגוריה העליונה), והפסידה בו לסמנתה סטוסור. בחודש אוקטובר זכתה רדוונסקה בטורניר טוקיו (הקטגוריה העליונה) לאחר שניצחה שוב בגמר את ורה זבונרבה. בהמשך החודש זכתה בטורניר בייג'ינג, לאחר שניצחה בגמר את אנדריאה פטקוביץ' בשלוש מערכות.

### 2012

באליפות דובאי בטניס שנערכה בפברואר 2012, זכתה רדוונסקה בתואר לאחר ניצחון בשלב הגמר על יוליה גורגס מגרמניה (7–5, 6–4). לאחר שהגיעה לשלב רבע הגמר בטורניר אינדיאן וולס בחודש מרץ אותה שנה היא דורגה במקום הרביעי בעולם. שבועיים לאחר מכן, בטורניר מיאמי היא זכתה בתואר השני שלה אותה שנה לאחר ניצחון בשלב רבע הגמר על ונוס ויליאמס מארצות הברית (4–6, 1-6) על מריון ברטולי מצרפת (4–6, 2-6) בשלב חצי הגמר ועל מריה שראפובה מרוסיה בשלב הגמר (7–5, 6–4). היא זכתה בתואר לאחר שלא הפסידה ולו מערכה אחת במהלך הטורניר. היא זכתה בטורניר שנערך בבריסל, בלגיה בחודש מאי לאחר ניצחון על סימונה האלפ מרומניה (5-7, 0-6).

בחודש יולי אותה שנה זכתה רדוונסקה להישג השיא שלה לאחר שהגיעה לשלב הגמר באליפות וימבלדון שבו הפסידה לסרינה ויליאמס 1–6, 7–5, 2–6. היא ניצחה בשלב רבע הגמר את מריה קירילנקו מרוסיה (5–7, 6-4, 5-7) ובשלב חצי הגמר את אנגליקה קרבר מגרמניה (3–6, 4-6). בכך הייתה לשחקן ולשחקנית טניס הראשונה מפולין שמגיעה לשלב הגמר בטורניר גראנד סלאם. לאחר האליפות עלתה למקום השני בעולם, דירוג השיא שלה.

בסוף השנה היא רשמה עוד מספר הישגים יפים, כגון רבעי גמר במונטריאול, סינסינטי ובייג'ינג, גמר טורניר טוקיו וחצי גמר הטורניר המסכם באיסטנבול.

### 2013

את שנת 2013 פתחה רדוונסקה מעולה כשזכתה בטורניר אוקלנד, לאחר ניצחון בגמר על ינינה וויקמייאר מבלגיה, בלי להפסיד מערכה אחת בכל הטורניר. שבוע לאחר מכן, היא זכתה גם בטורניר סידני, בשלב חצי הגמר היא ניצחה את לי נה מסין (6 בעולם) ובמשחק הגמר היא ניצחה את דומיניקה סיבולקובה 0-6, 0-6. גם בטורניר זה היא לא הפסידה אפילו מערכה אחת.

באליפות אוסטרליה הפתוחה ניצחה רדוונסקה בסיבוב הרביעי את אנה איבנוביץ', והעפילה לשלב רבע הגמר בלי להפסיד אפילו מערכה אחת (13 ניצחונות רצופים מתחילת השנה בלי להפסיד מערכה), אבל שם הגיע לסיומו הרצף לאחר הפסד בשתי מערכות לסינית לי נה.

בטורניר דובאי הגיעה רדוונסקה לשלב חצי הגמר ולשלב רבע גמר בטורניר דוחא לאחר הפסדים לוויקטוריה אזרנקה, אלופת אוסטרליה הטרייה, ולפטרה קביטובה מצ'כיה בהתאמה.

רדוונסקה הגיעה לשלב חצי גמר טורניר מיאמי, שבו היא זכתה בשנה שעברה, והפסידה בשתי מערכות לסרינה ויליאמס.

רדוונסקה הפסידה בשלבים מוקדמים בטורניר במדריד ובטורניר ברומא (הפסדים ללאורה רובסון וסימונה האלפ בהתאמה), אבל באליפות צרפת הפתוחה היא קבעה את הישג השיא שלה בטורניר, כשעלתה לשלב רבע הגמר, שבו הפסידה לפיינאליסטית אשתקד, שרה אראני מאיטליה 4–6, 7-6.

כמו ב-2012, הפסידה רדוונסקה כבר בשלב הראשון בטורניר איסטבורן, טורניר ההכנה האחרון לטורניר ווימבלדון. בווימבלדון עצמו, פגשה רדוונסקה פעם נוספת את לי נה בשלב רבע גמר וניצחה בשלוש מערכות והעפילה לשלש חצי הגמר. בשלב חצי גמר היא הפסידה לסאבין ליזיקי מגרמניה 4–6, 2-6 ו-7–9.

בטורנירי ההכנה לאליפות ארצות הברית הפתוחה, הגיעה רדוונסקה למשחק הגמר בטורניר סטנפורד שם הפסידה לדומיניקה סיבולקובה 3–6, 6-4, 6-4 ולשלב רבע גמר בטורניר קרלסבאד שבו הפסידה לסמנתה סטוסור מאוסטרליה בשלוש מערכות. שבוע לאחר מכן, היא העפילה לשלב חצי גמר בטורניר טורונטו, לאחר ניצחון על שרה אראני 6–7, 7-5. במשחק הגמר היא הפסידה לסרינה ויליאמס 6–7, 6-4.

בעונה זו הרוויחה רדוונסקה 3,118,332 דולר, רק מפרסים על תחרויות בהן השתתפה.

### 2014

את שנת 2014 פתחה רדוונסקה במקום החמישי בעולם. היא התחילה בטורניר גביע הופמן, ובו העפילה עד לטורניר הגמר יחד עם פאנפיל בן ארצה. בטורניר סידני, היא הודחה כבר בסיבוב הראשון. באליפות אוסטרליה הפתוחה, היא העפילה לראשונה בטורניר זה לשלב חצי הגמר לאחר ניצחון על האלופה היוצאת בשנתיים האחרונות ויקטוריה אזרנקה (2 בעולם) בתוצאה 1–6, 7-5, 0-6. יום לאחר מכן, היא הפסידה לדומיניקה סיבולקובה (24 בעולם) בתוצאה 1–6, 6-2.

בטורניר דוחא היוקרתי, היא הודחה בחצי הגמר לסימונה האלפ הרומנייה העולה בשתי מערכות. בדובאי היא הפסידה כבר במשחק הראשון לפנטה האיטלקייה.

בטורניר אינדיאן וולס היא הציגה יכולת מעולה שכללה ניצחונות על יאנקוביץ' והאלפ ברבע ובחצי הגמר, כשבגמר לצערה היא הובסה על ידי פנטה האיטלקייה בעקבות פציעה ברגלה. בטורניר מיאמי שבוע לאחר מכן, היא העפילה לרבע הגמר והודחה אחרי משחק ארוך לדומיניקה סיבולקובה הסלובקית, לה הפסידה בחצי גמר אליפות אוסטרליה הפתוחה מוקדם יותר השנה.

בטורניר הביתי שלה בקאטוביץ', היא הפסידה בחצי הגמר לאליזה קורנה הצרפתייה בשלוש מערכות.

את עונת החימר היא התחילה במסגרת גביע הפדרציה בברצלונה, וניצחה בשני משחקי היחידות שלה ואת משחק הזוגות בו היא שיחקה, מה שהשלים שישה ניצחונות רצופים ב-2014 בגביע הפדרציה (4 ביחידות ו-2 בזוגות), והיא סחבה על הגב את הנבחרת הפולנית לבית העליון הבכיר ולשמונה הגדולות במפעל.

בהמשך, היא הודחה על ידי מריה שראפובה הרוסייה ברבע גמר טורניר שטוטגרט. בטורניר מדריד היוקרתי, היא הצילה 7 נקודות משחק מול סבטלנה קוזנצובה הרוסייה אלופת הרולאן גרוס ב-2009 בדרך לניצחון קשה מאוד 3–6, 6-4, 6-7. בהמשך הטורניר היא ניצחה את רוברטה וינצ'י האיטלקייה בשתי מערכות ואת קרולין גרסיה הצרפתייה העולה בשלוש מערכות. בחצי הגמר היא הפסידה פעם נוספת למריה שראפובה בשתי מערכות. בטורניר רומא היוקרתי היא הפסידה לילנה יאנקוביץ' הסרבית בשתי מערכות צמודות. ברולאן גרוס, היא קיוותה להשלים עונת חימר מעולה, אך היא הודחה כבר בסיבוב השלישי על ידי טומליאנוביץ' הקרואטית הצעירה.

את עונת הדשא הקצרצרה היא התחילה באיסטבורן שם כמו בארבע השנים האחרונות הודחה כבר בסיבוב הראשון, הפעם מול אנסטסיה פאבליוצ'נקובה הרוסייה בשלוש מערכות צמודות מאוד ובמשחק שהתעלה לרמות גבוהות ביותר, 6-4, 3-6, 7-6. בטורניר ווימבלדון היא קיוותה להמשיך את הרצף הטוב שלה בשנים האחרונות עם גמר ב-2012 וחצי גמר ב-2013, אך לאחר ניצחונות קלים על מיטו, דלאקווה ודה-בריטו, היא הובסה על ידי אקטרינה מקארובה הרוסייה, וסיימה את השליש השני של העונה בטעם חצוץ מאוד, שכן בטורנירי הגראנד סלאם היא מפסידה שלוש פעמים בצורה מאכזבת, מה שגרם לה לסיים את השליש השני של העונה רק במקום השביעי במירוץ לאיסטנבול - טורניר סוף השנה.

בסדרת הטורנירים שהקדימה את אליפות ארצות הברית הפתוחה, רדוונסקה הופתעה כבר במשחק הראשון שלה מול לפצ'נקו האמריקאית. בטורניר מונטריאול היא כבר נראתה הרבה יותר טוב כשניצחה את זהלבובה סטריקובה, ליזיקי, אזרנקה, מקארובה וונוס ויליאמס בלי להפסיד אפילו מערכה אחת. בטורניר סינסינטי היא הודחה ברבע הגמר על ידי קרוליין ווזניאקי אחרי משחק של שתי מערכות צמודות - משחק שהציג רמה גבוהה מאוד של טניס.

### גביע הפדרציה

הופעת הבכורה של רדוונסקה בגביע הפדרציה הייתה באפריל 2006, אז היא ניצחה את מגאלי דה לטרה הפורטוגזית בניצחון של הנבחרת הפולנית על זו של פורטוגל.

המאזן של רדוונסקה בגביע הפדרציה עומד על 22 ניצחונות (19 ביחידות ושלושה בזוגות) מול 6 הפסדים (שישתם במשחקי יחידות).

הישגים בולטים
-------------

### יחידות

#### זכיות (14)

| לפני שנת 2009 | החל משנת 2009 |
| --- | --- |
| גראנד סלאם (0) |
| אליפות סבב ה-WTA (0) |
| דרג 1 (0) | הקטגוריה העליונה - טורנירים מנדטוריים (2) |
| דרג 2 (1) | הקטגוריה העליונה - פרמייר 5 (2) |
| דרג 3 (1) | הקטגוריה העליונה (3) |
| דרגים 4 ו-5 (2) | הקטגוריה הבינלאומית (1) |
| סבב ה-ITF‏ (2) |

| מס' | תאריך | טורניר | משטח | יריבה בגמר | תוצאה |
| --- | --- | --- | --- | --- | --- |
| 1. | 5 באוגוסט 2007 | שוודיהשוודיה אליפות נורדאה נורדיק לייט הפתוחה, סטוקהולם, שוודיה | קשה | רוסיהרוסיה ורה דושבינה | 1-6, 1-6 |
| 2. | 10 בפברואר 2008 | תאילנדתאילנד פאטאיה, תאילנד | קשה | ארצות הבריתארצות הברית ג'יל קרייבאס | 2-6, 6-1, 6-7(4) |
| 3. | 19 במאי 2008 | טורקיהטורקיה גביע איסטנבול, טורקיה | חימר | רוסיהרוסיה ילנה דמנטייבה | 3-6 ,2-6 |
| 4. | 21 ביוני 2008 | אנגליהאנגליה איסטבורן, אנגליה | דשא | רוסיהרוסיה נדיה פטרובה | 4-6, (11)7-6, 4-6 |
| 5. | 7 באוגוסט 2011 | ארצות הבריתארצות הברית קארלסבאד, ארצות הברית | קשה | רוסיהרוסיה ורה זבונרבה | 3-6, 4-6 |
| 6. | 1 באוקטובר 2011 | יפןיפן טוקיו, יפן | קשה | רוסיהרוסיה ורה זבונרבה | 3-6, 2-6 |
| 7. | 11 באוקטובר 2011 | הרפובליקה העממית של סיןהרפובליקה העממית של סין אליפות סין הפתוחה, בייג'ינג | קשה | גרמניהגרמניה אנדריאה פטקוביץ' | 5-7, 6-0 ,4-6 |
| 8. | 20 בפברואר 2012 | איחוד האמירויות הערביותאיחוד האמירויות הערביות אליפות דובאי בטניס, דובאי | קשה | גרמניהגרמניה יוליה גורגס | 5-7, 4-6 |
| 9. | 27 במרץ 2012 | ארצות הבריתארצות הברית מיאמי, ארצות הברית | קשה | רוסיהרוסיה מריה שראפובה | 5-7, 4-6 |
| 10. | 21 במאי 2012 | בלגיהבלגיה בריסל, בלגיה | חימר | רומניהרומניה סימונה האלפ | 5-7, 0-6 |
| 11. | 6 בינואר 2013 | ניו זילנדניו זילנד אוקלנד | קשה | בלגיהבלגיה יאנינה ויקמאייר | 4-6, 4-6 |
| 12. | 11 בינואר 2013 | אוסטרליהאוסטרליה סידני | קשה | סלובקיהסלובקיה דומיניקה ציבולקובה | 0-6, 0-6 |
| 13. | 16 בספטמבר 2013 | קוריאה הדרומיתקוריאה הדרומית סיאול | קשה | רוסיהרוסיה אנסטסיה פאבליוצ'נקובה | 7-6, 3-6, 4-6 |
| 14. | 4 באוגוסט 2014 | קנדהקנדה מונטריאול, קנדה | קשה | ארצות הבריתארצות הברית ונוס ויליאמס | 4-6, 2-6 |

#### הפסדים במשחק הגמר (5)

| מס' | תאריך | טורניר | משטח | יריבה בגמר | תוצאה |
| --- | --- | --- | --- | --- | --- |
| 1. | 11 באוקטובר 2009 | הרפובליקה העממית של סיןהרפובליקה העממית של סין בייג'ינג, הרפובליקה העממית של סין | קשה | רוסיהרוסיה סבטלנה קוזנצובה | 2-6, 4-6 |
| 2. | 8 באוגוסט 2010 | ארצות הבריתארצות הברית סן דייגו, ארצות הברית | קשה | רוסיהרוסיה סבטלנה קוזנצובה | 4–6, 7–6(9–7), 3–6 |
| 3. | 7 ביולי 2012 | הממלכה המאוחדתהממלכה המאוחדת וימבלדון, הממלכה המאוחדת | דשא | ארצות הבריתארצות הברית סרינה ויליאמס | 1–6, 7–5, 2–6 |
| 4. | 29 בספטמבר 2012 | יפןיפן טוקיו, יפן | קשה | רוסיהרוסיה נדיה פטרובה | 6-0, 1-6 ,6-3 |
| 5. | 28 ביולי 2013 | ארצות הבריתארצות הברית סטנפורד, ארצות הברית | קשה | סלובקיהסלובקיה דומיניקה סיבולקובה | 3-6, 6-4, 6-4 |
| 6. | 5 במרץ 2014 | ארצות הבריתארצות הברית אינדיאן וולס, ארצות הברית | קשה | איטליהאיטליה פלאביה פנטה | 6-2, 6-1 |

### זוגות

#### זכיות (4)

| לפני שנת 2009 | החל משנת 2009 |
| --- | --- |
| גראנד סלאם (0) |
| אליפות סבב ה-WTA (0) |
| דרג 1 (0) | הקטגוריה העליונה - טורנירי חובה (1) |
| דרג 2 (0) | הקטגוריה העליונה - פרמייר 5 (0) |
| דרג 3 (1) | הקטגוריה העליונה (0) |
| דרגים 4 ו-5 (0) | הקטגוריה הבינלאומית (0) |
| סבב ה-ITF‏ (2) |

| מס' | תאריך | טורניר | משטח | שותפה | יריבות בגמר | תוצאה |
| --- | --- | --- | --- | --- | --- | --- |
| 1. | 14 באוגוסט 2005 | פוליןפולין גדיניה, פולין | חימר | פוליןפולין אורשולה רדוונסקה | אוקראינהאוקראינה קטרינה אוודינקואוקראינהאוקראינה נטליה בוגדנובה | 1-6, 1-6 |
| 2. | 21 באוגוסט 2005 | פוליןפולין קנדז'ז'ין-קוז'לה, פולין | חימר | פוליןפולין אורשולה רדוונסקה | צ'כיהצ'כיה רנטה וורקווהצ'כיהצ'כיה סנדרה זאלבובה | 1-6, 4-6 |
| 3. | 21 במאי 2007 | טורקיהטורקיה גביע איסטנבול, טורקיה | חימר | פוליןפולין אורשולה רדוונסקה | טאיוואןטאיוואן יונג-ג'אן צ'אןהודוהודו סניה מירזה | 1-6, 3-6 |
| 4. | 3 באפריל 2011 | ארצות הבריתארצות הברית אינדיאן וולס, ארצות הברית | קשה | סלובקיהסלובקיה דניאלה האנטוחובה | ארצות הבריתארצות הברית ליזל הובררוסיהרוסיה נדיה פטרובה | 6-7(5), 6-2, [8-10] |

קישורים חיצוניים
----------------

ויקישיתוף מדיה וקבצים בנושא **אגניישקה רדוונסקה** בוויקישיתוף
* 

* אתר האינטרנט הרשמי של אגניישקה רדוונסקה (באנגלית ובפולנית)
* אגניישקה רדוונסקה, ברשת החברתית פייסבוק

* אגניישקה רדוונסקה, ברשת החברתית טוויטר

* אגניישקה רדוונסקה, ברשת החברתית אינסטגרם

* אגניישקה רדוונסקה, באתר הוועד האולימפי הבין-לאומי

* אגניישקה רדוונסקה, באתר olympedia.org

* אגניישקה רדוונסקה, באתר ה-WTA

* אגניישקה רדוונסקה, באתר ה-ITF

* אגניישקה רדוונסקה, באתר גביע הפדרציה

|  |  |
| --- | --- |
| בקרת זהויות עריכת הנתון בוויקינתונים | 
* NLP: A28862582
* VIAF: 1890150748996716420009
* WorldCat: viaf-1890150748996716420009

 |